Man vas ná moord op konstabelLennox Ngwenyama Brig. Hangwani Mulaudzi, woordvoerder van die Valke, het gesê Lennox Ngwenyama is Woensdag omstreeks 02:00 by sy neef se huis in Hazyview in Mpumalanga in hegtenis geneem. Ngwenyama word daarvan beskuldig dat hy konst. Joseph Baloyi (35) verlede Woensdag doodgeskiet het toe dié besig was om by sy huis se oprit in te ry. Ngwenyama het op 13 Mei uit aanhouding ontsnap toe hy in die Nelspruit-landdroshof moes verskyn op aanklag van ŉ renosterstroperyvoorval in 2014, wat deur Baloyi ondersoek is. Ngwenyama sal ook tereg staan op aanklagte van kaping, huisroof en poging tot moord. Ngwenyama sal na verwagting Vrydag in die Nelspruit-landdroshof verskyn.